CELEX: 32017D1002
Language: lt
Date: 1496793600000
Title: 2017 m. birželio 7 d. Komisijos sprendimas (ES) 2017/1002 dėl pasiūlytos piliečių iniciatyvos „Stop ekstremizmui“ (pranešta dokumentu Nr. C(2017) 4105)

15.6.2017   
            
            
               LT
            
            
               Europos Sąjungos oficialusis leidinys
            
            
               L 152/1
            
         KOMISIJOS SPRENDIMAS (ES) 2017/1002
   2017 m. birželio 7 d.
   dėl pasiūlytos piliečių iniciatyvos „Stop ekstremizmui“
   
      
         (pranešta dokumentu Nr. C(2017) 4105)
      
   
   (Tekstas autentiškas tik vokiečių kalba)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2011 m. vasario 16 d. Europos Parlamento ir Tarybos reglamentą (ES) Nr. 211/2011 dėl piliečių iniciatyvos (1), ypač į jo 4 straipsnį,
   kadangi:
   
               (1)
            
            
               pasiūlytos piliečių iniciatyvos „Stop ekstremizmui“ dalykas – „raginame Europos Komisiją pasiūlyti teisės aktų, siekiant užkirsti kelią neigiamoms ekstremizmo pasekmėms, visų pirma vidaus rinkai“;
            
         
               (2)
            
            
               nurodyti šie pasiūlytos piliečių iniciatyvos tikslai: „Vadovaudamosi siūlomomis Sąjungos teisės nuostatomis, valstybės narės turėtų taikyti: 1) pozityvią motyvaciją siekdamos užtikrinti, kad būtų nustatytas ir pašalintas ekstremizmas vidaus rinkoje; 2) skaidrumą, kad visiems piliečiams ir įmonėms būtų nesunku nustatyti (finansinę) paramą ekstremizmui, ir 3) užimtumo teisės ir kompensavimo nuostatas, kad su ekstremizmu vidaus rinkoje būtų veiksmingai kovojama“;
            
         
               (3)
            
            
               remiantis Sutarties dėl Europos Sąjungos veikimo 114 straipsniu, gali būti priimami Sutartims įgyvendinti reikalingi Sąjungos teisės aktai, kuriais siekiama suderinti valstybių narių įstatymų ir kitų teisės aktų nuostatas, skirtas vidaus rinkai kurti ar veikimui užtikrinti;
            
         
               (4)
            
            
               tačiau pagal nusistovėjusią Teisingumo Teismo praktiką, rėmimasis Sutarties dėl Europos Sąjungos veikimo 114 straipsniu pateisinamas tik tais atvejais, kai valstybių narių įstatymų ir kitų teisės aktų nuostatos skiriasi taip, kad trukdo naudotis pagrindinėmis laisvėmis ir todėl turi tiesioginį poveikį vidaus rinkos veikimui, o vien tik nustatyti nacionalinių taisyklių nederėjimą nepakanka. Jei priemonės tikslas – užkirsti kelią būsimų kliūčių prekybai atsiradimui dėl valstybių narių teisės nuostatų skirtumų, tokių kliūčių atsiradimas turi būti tikėtinas, o atitinkama priemonė turi būti skirta užkirsti joms kelią;
            
         
               (5)
            
            
               kalbant apie užimtumo teisės srities priemones, Sutarties dėl Europos Sąjungos veikimo 153 straipsnis galėtų būti Sąjungos teisės akto, kuriuo nustatomos darbuotojų apsaugos baigus galioti jų darbo sutartims nuostatos, pagrindas. Lygiai taip pat Sutarties dėl Europos Sąjungos veikimo 119 straipsnis galėtų būti priemonių, kuriomis siekiama kovoti su diskriminacija dėl rasinės ar etninės kilmės, religijos ar tikėjimo, įskaitant darbe, pagrindas;
            
         
               (6)
            
            
               ES sutartimi sustiprinama Sąjungos pilietybė ir dar labiau sutvirtinamas demokratinis Sąjungos veikimas, nes joje, inter alia, nustatyta, kad kiekvienam piliečiui turi būti suteikta teisė dalyvauti demokratiniame Sąjungos gyvenime, teikiant Europos piliečių iniciatyvą;
            
         
               (7)
            
            
               todėl procedūros ir sąlygos, kurias reikia taikyti siekiant įgyvendinti piliečių iniciatyvą, turėtų būti aiškios, paprastos, lengvos taikyti ir turėtų atitikti piliečių iniciatyvos pobūdį, kad būtų skatinamas piliečių dalyvavimas, o Sąjunga būtų prieinamesnė;
            
         
               (8)
            
            
               dėl šių priežasčių tikslinga laikyti, kad nėra taip, kad pasiūlyta piliečių iniciatyva akivaizdžiai nepatektų į Komisijos įgaliojimus pagal reglamento 4 straipsnio 2 dalies b punktą pateikti pasiūlymą dėl Sąjungos teisės akto siekiant įgyvendinti Sutartis;
            
         
               (9)
            
            
               todėl pasiūlyta piliečių iniciatyva „Stop ekstremizmui“ turėtų būti užregistruota. Tačiau pritarimo šiai pasiūlytai piliečių iniciatyvai pareiškimai turėtų būti renkami tik jei pasiūlyta piliečių iniciatyva siekiama, kad Komisija pateiktų Sutartims įgyvendinti reikalingų Sąjungos teisės aktų pasiūlymų, nurodytų 3 ir 5 konstatuojamosiose dalyse,
            
         PRIĖMĖ ŠĮ SPRENDIMĄ:
   1 straipsnis
   1.   Pasiūlyta piliečių iniciatyva „Stop ekstremizmui“ užregistruojama.
   2.   Pritarimo šiai pasiūlytai piliečių iniciatyvai pareiškimai gali būti renkami, jei ja siekiama, kad Komisija pateiktų Sutartims įgyvendinti reikalingų Sąjungos teisės aktų pasiūlymų:
   
               —
            
            
               kuriais suderinamos valstybių narių įstatymų ir kitų teisės aktų nuostatos, skirtos vidaus rinkai kurti ar veikimui užtikrinti,
            
         
               —
            
            
               kuriais nustatomos darbuotojų apsaugos baigus galioti jų darbo sutartims nuostatos,
            
         
               —
            
            
               kuriais kovojama su diskriminacija.
            
         2 straipsnis
   Šis sprendimas įsigalioja 2017 m. birželio 12 d.
   3 straipsnis
   Šis sprendimas skirtas pasiūlytos piliečių iniciatyvos „Stop ekstremizmui“ organizatoriams (piliečių komiteto nariams), kuriems, kaip kontaktiniai asmenys, atstovauja Seyran ATEȘ ir Sebastian REIMER.
   
      Priimta Briuselyje 2017 m. birželio 7 d.
      
         
            Komisijos vardu
         
         Frans TIMMERMANS
         
            Pirmasis pirmininko pavaduotojas
         
      
   
   
      (1)  OL L 65, 2011 3 11, p. 1.